КъБР-м и Iэтащхьэр Налшык къалэ округым и унафэщIхэм яхуэзэри епсэлъащ республикэм и къалащхьэм и гъуэгухэр егъэфIэкIуэнымрэ ахэр зэгъэпэщыжынымрэ теухуауэ
КIуэкIуэ Юрий КъБР-м и Правительствэм и Унэм дыгъуасэ Налшык къалэ округым и унафэщIхэр хэту иригъэкIуэкIа зэIущIэм щытепсэлъыхьащ республикэм и къалащхьэм и гъуэгухэр егъэфIэкIуэнымрэ зэгъэпэщыжынымрэ теухуа зэIущIэ.
Абы къалэну щагъэуващ Калюжнэм, Iуащхьэмахуэ, Комаровым, Щэрданым я цIэкIэ щыIэ уэрамхэр зэгъэпэщыжыныр 2017 гъэм жэпуэгъуэм и 1-м, Мэлбахъуэм и уэрамым хиубыдэу трахыжа лъэмыжым и пIэкIэ яукъуэдий автомобиль гъуэгущIэр ухуэныр шыщхьэуIум и 1-м яухын хуейуэ. Абыхэм япкъ иткIэ къыхалъхьа проектхэм Iэмал кърат транспортыр, цIыхухэр зекIуэнымкIэ пIалъэкIэ щыIэ гугъуехьхэр нэхъ псынщIэу къызэнэкIынымкIэ.
Хэхауэ тепсэлъыхьащ гъуэгухэм шынагъуэншагъэ къыщызэгъэпэщынымрэ ирагъэкIуэкI лэжьыгъэм я фIагъыр къэIэтынымрэ. Зыхуэфащэ IуэхущIапIэхэм я пщэ иралъхьащ лэжьыгъэхэр щекIуэкI щIыпIэхэр зэIузэпэщ ящIыну, жыгхэр щыхасэну.
КъБР-м и Iэтащхьэмрэ
Правительствэмрэ я
пресс-IуэхущIапIэ.
